ส่วนที่ 1

ข้อมูลสรุป (Executive Summary)

กลุ่มบริษัทประกอบด้วยบริษัท ฐิติกร จำกัด (มหาชน)
ดำเนินธุรกิจให้เช่าซื้อรถจักรยานยนต์และรถยนต์
ในเขตกรุงเทพฯ,ปริมณฑลและต่างจังหวัดในทุกภูมิภาคของประเทศไทย บริษัทถือหุ้นร้อยละ 99.99
ในบริษัท ซี.วี.เอ. จำกัด ซึ่งดำเนินธุรกิจให้เช่าซื้อรถจักรยานยนต์และถือหุ้นร้อยละ 99.99
ในบริษัท ชยภาค จำกัด
ซึ่งดำเนินธุรกิจให้เช่าซื้อรถยนต์ในเขตกรุงเทพฯและปริมณฑลรวมถึงต่างจังหวัดในบางพื้นที่ ปี 2548
กลุ่มบริษัทให้เช่าซื้อรถจักรยานยนต์ใหม่ต่อรถจักรยานยนต์มือสองในสัดส่วนร้อยละ 94 ต่อร้อยละ 6
และให้เช่าซื้อรถยนต์ใหม่ต่อรถยนต์มือสองในสัดส่วน ร้อยละ 2 ต่อ ร้อยละ 98

กลุ่มบริษัทดำเนินธุรกิจให้เช่าซื้อรถจักรยานยนต์และรถยนต์มานานกว่า 30 ปี
ปัจจุบันมีส่วนแบ่งการตลาด ร้อยละ 31
ซึ่งเป็นอันดับหนึ่งของธุรกิจเช่าซื้อรถจักรยานยนต์ในเขตกรุงเทพฯและปริมณฑลติดต่อกันมาเป็นปีที่ 23
ทั้งนี้กลุ่มบริษัทมีเครือข่ายของพันธมิตรทางธุรกิจ 455 แห่ง และเจ้าหน้าที่สินเชื่อกว่า 300
คนประจำอยู่ในเขตพื้นที่ที่ให้บริการ ส่งผลให้มีความรวดเร็วในการอนุมัติสินเชื่อให้แก่ลูกค้า
จากการดำเนินธุรกิจเช่าซื้อรถจักรยานยนต์และรถยนต์มาเป็นเวลานานทำให้กลุ่มบริษัทมีระบบฐานข้อมูลลูกค้าเช่าซื้อขนาดใหญ่เป็นของตัวเอง
โดย ณ 31 ธันวาคม 2548 กลุ่มบริษัทมีลูกค้าจำนวนกว่า 200,000
รายและมีฐานข้อมูลประวัติลูกค้าไม่เกิน 10 ปี กว่า 500,000 ราย นอกจากนี้
กลุ่มบริษัทยังมีความสัมพันธ์ที่ดีกับพันธมิตรทางธุรกิจนับแต่ก่อตั้งบริษัท
รวมถึงเป็นที่ยอมรับในเรื่องความซื่อตรง
ในการให้บริการโดยได้รับความไว้วางใจจากลูกค้าและสถาบันการเงินตลอดมาในส่วนของช่องทางการชำระเงินกลุ่มบริษัทได้นำระบบใบแจ้งเตือนการชำระเงินและระบบ
Bar Code มาใช้อำนวยความสะดวกแก่ลูกค้า โดยเฉพาะการชำระเงินผ่านระบบธนาคาร,
Counter Service และ Pay Point ที่กระจายอยู่ทั่วประเทศ
ซึ่งถือได้ว่าสิ่งที่กล่าวมาทั้งหมดเป็นจุดเด่นที่ส่งผลให้กลุ่มบริษัทได้เปรียบคู่แข่งขันในการดำเนินธุรกิจ
และกลุ่มบริษัทมีเป้าหมายที่จะขยายบัญชีสินเชื่อเช่าซื้อให้เติบโตอย่างต่อเนื่องโดยการขยายสาขาเพิ่มขึ้นในเขตภาคกลาง
ภาคเหนือ และภาคตะวันออกเฉียงเหนือ ทั้งนี้ ณ 31 ธันวาคม 2548 กลุ่มบริษัทมีจำนวนสาขาทั้งสิ้น
61 สาขา

ผลการดำเนินงานของกลุ่มบริษัท รายได้รวมปี 2548 เท่ากับ 2,094.1 ล้านบาท เพิ่มขึ้น 30.9 %
จาก 1,600.2 ล้านบาทในปี 2547
ซึ่งกลุ่มบริษัทสามารถสร้างรายได้เพิ่มในอัตราที่สูงขึ้นอย่างต่อเนื่องทุกปี ส่วนค่าใช้จ่ายรวม ปี 2548
เท่ากับ 1,471.9 ล้านบาท เพิ่มขึ้น 59.0 % จาก 925.7 ล้านบาทในปี 2547
สาเหตุหลักมาจากการเพิ่มขึ้นของค่าใช้จ่ายที่ผันแปรตามปริมาณการขยายสินเชื่อและค่าใช้จ่ายด้านบุคคลากรจากการขยายสาขาของธุรกิจ
จากการเพิ่มขึ้นของค่าใช้จ่ายนี้ ทำให้กลุ่มบริษัทมีกำไรสุทธิลดลง โดยกำไรสุทธิปี 2548 เท่ากับ
345.7 ล้านบาท ลดลง 18.3 % จาก 422.9 ล้านบาทในปี 2547

ฐานะทางการเงินของกลุ่มบริษัท ณ.วันที่ 31 ธันวาคม 2548 บริษัทมีสินทรัพย์รวม 5,788.0
ล้านบาท เพิ่มขึ้น 8.7 % จาก 5,326.4 ล้านบาทในปี 2547 หนี้สินรวม 3,565.2 ล้านบาท
เพิ่มขึ้น 9.4 % จาก 3,259.2 ล้านบาทในปี 2547 ส่วนของผู้ถือหุ้นรวม 2,222.8 ล้านบาท
เพิ่มขึ้น 7.5% จาก 2,067.2 ล้านบาทในปี 2547

การดำเนินธุรกิจเช่าซื้อมีปัจจัยความเสี่ยงที่สำคัญ ได้แก่
ความเสี่ยงด้านการเงินเนื่องจากรายได้หลักเป็นดอกเบี้ยรับจากการให้สินเชื่อ
ซึ่งถูกกำหนดเป็นอัตราดอกเบี้ยไว้คงที่ตลอดอายุสัญญา แต่ดอกเบี้ยเงินกู้ยืมมีแนวโน้มสูงขึ้น
เพื่อเป็นการป้องกันความเสี่ยงที่จะเกิดขึ้น ในปี 2547
บริษัทจึงได้ทำข้อตกลงกับสถาบันการเงินโดยกำหนดอัตราดอกเบี้ยในช่วงระยะเวลา 3 ปี
สูงสุดไม่เกิน 4 % สำหรับวงเงินกู้ 2,200 ล้านบาท นอกจากนั้นในปี 2548
บริษัทยังได้ขายหุ้นกู้ให้แก่ผู้ลงทุนสถาบันจำนวน 745 ล้านบาท อัตราดอกเบี้ย 4.2% และ 4.8%
โดยมีอายุหุ้นกู้ 2 ปี และ 3.5 ปี ตามลำดับ
ซึ่งจะสอดคล้องกับอายุการให้สินเชื่อเช่าซื้อโดยเฉลี่ยแก่ลูกค้าใหม่
เป็นการลดความเสี่ยงจากการผันผวนของอัตราดอกเบี้ยได้ในระดับหนึ่ง
ทั้งนี้บริษัทได้ให้ความสำคัญกับการบริหารความเสี่ยงอย่างเหมาะสม
ตามที่ได้เปิดเผยแล้วในหัวข้อปัจจัยความเสี่ยงโดยคำนึงถึงประโยชน์สูงสุดของผู้ถือหุ้นเป็นหลักและถูกต้องตามหลักการกำกับดูแลกิจการที่ดี
ตามแนวทางที่ตลาดหลักทรัพย์แห่งประเทศไทย(ต.ล.ท.)
และสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) กำหนดไว้